贈徐州族姪
作者：韓愈
朝代：唐

paragraphs: 我年十八九，壯氣起胸中。
作書獻雲闕，辭家逐秋蓬。
歲時易遷次，身命多厄窮。
一名雖云就，片祿不足充。
今者復何事，卑棲寄徐戎。
蕭條資用盡，濩落門巷空。
朝眠未能起，遠懷方鬱悰。
擊門者誰子，問言乃吾宗。
自云有奇術，探妙知天工。
既往悵何及，將來喜還通。
期我語非佞，當爲佐時雍。